Prisbelønnet tøjfirma fra Aalborg vil gå fra 130 til 250 ansatte i 2022. Væksten skal ske primært i Tyskland.

Årets danske gazellevirksomhed i 2021. En vækst på 8025 procent over fire år. Og så skal medarbejderantallet øges fra 130 til 250, inden udgangen af 2022. Det nordjyske tøjfirma Shaping New Tomorrow satser på at fortsætte den eksplosive udvikling i herretøjsbranchen. - Det er ikke lang tid siden, det bare var os to og Christian, der lavede det hele, til det er blevet en stor virksomhed. Så det er vigtigt, at man holder fast i det, der gjorde, at man vækstede de 8000 procent de første fire år. Det er de samme værdier der skal gøre, at vi har den næste vækst de næste fire år, siger chefdesigner Christoffer Bak, da TV2 Nord interviewer ham og den administrerende direktør i Shaping New Tomorrow Kasper Ulrich. To ud af de tre unge mænd fra Støvring, der stiftede firmaet, da de stadig bare var store drenge. Indvier nyt hovedkontor - igen På fredag den 11. februar indvier firmaet et nyt hovedkontor i Aalborg. Det er det fjerde af slagsen siden starten for små 7 år siden. Det gamle var endnu engang blevet for lille. Det nye hovedkontor på 1200 kvadratmeter betyder i første omgang cirka 20 nye arbejdspladser i Aalborg i løbet af 2022. I alt vil Shaping New Tomorrow gå fra 130 til 250 ansatte i løbet af 2022. - Det er en ny start og frisk start. Vi har længe haft nogle ambitioner om at skabe en fantastisk arbejdsplads. Det mener jeg faktisk også, vi havde før. Vores problem var bare, at vi simpelthen er groet ud af den, fortæller administrerende direktør og medstifter Kasper Ulrich. Tøjfirmaet blev i 2021 kåret til årets gazellevirksomhed i Danmark af Børsen efter en vækst på 8035 procent over fire år. Alene i de to seneste årsregnskab er omsætningen steget fra 100 til 200 millioner. Væksten skal fortsætte i 2022 blandt andet med et indtog på det tyske marked. Ny butik og et nyt tysk hovedkontor er allerede åbnet i Hamburg. - Det er noget helt nyt for mig. Man har masser af plads til at prøve nye ting og idéudvikle, forklarer Katharina Lacy, der er tysk tekstforfatter på kontoret i Hamburg. Plads til udenlandske kolleger i Aalborg Der er indrettet så kaldte ”fly in” arbejdspladser til udenlandske medarbejdere på hovedkontoret i Aalborg, så de jævnligt kan komme til Nordjylland og lære, hvordan man får succes med at sælge bukser, trøjer og jakkesæt. - Alt er virkelig nært, og sker på en personlig måde. Der er ikke det hierarki, som vi kender fra Tyskland. Jeg kan til enhver tid gå til Christian, Kasper eller Christoffer (stifterne af firmaet. red.), og de svarer på mine spørgsmål. Det er virkelig rart, påpeger Katharina Lacy over for TV2 Nord. Tysk afdeling skal drives på nordjysk Shaping New Tomorrow insisterer på, at den tyske afdeling skal drives efter de danske og nordjyske principper, der indtil nu har givet firmaet succes. - Det er noget som den tyske kultur måske ikke er så vant til, men det er noget, som bliver taget ekseptionelt godt imod, og noget som der helt klart er en efterspørgsel på, siger Kasper Ulrich, inden han bliver suppleret af Christoffer Bak. - Den her nordjyske tilgang til service, som vi har, det har vi virkelig fået god feedback på. Det er i hvert fald en ting, som vi 100 procent kan tage med videre, og aldrig skal stoppe med at gøre. Sådan er det jo tit, når man gør tingene anderledes. Der er ikke rigtig nogen, der ved, de vil have det, før de får det, forklarer designchef Christoffer Bak. Ud over det tyske eventyr, så har Shaping New Tomorrow også Holland, Norge, Sverige og USA i kikkerten. Desuden har firmaet allerede lagt billet ind på flere kvadratmeter i samme bygning som det nye hovedkontor. De skal bare lige vente på, at det bliver ledigt.